Magic Johnson

Earvin (Magic) Johnson jr (sündinud 14. augustil 1959) on USA endine elukutseline korvpallur, kes mängis korvpalliliigas NBA kokku 13 hooaega. Kogu karjääri Los Angeles Lakersit esindanud Johnson tuli viiekordseks NBA meistriks ja USA koondisega 1992. aastal olümpiavõitjaks.

 Lapsepõlv 
Magicul oli üheksa venda ja õde, isa töötas General Motorsis, ema koolis. Väike Earvin veetis aega tänavanurkadel lauldes, lootes sellega raha teenida.

Kuid talle meeldis juba põnnist peale mängida ka korvpalli. Tavaliselt oli väike Earvin juba kell pool kaheksa palliplatsil ja harjutas. Ta ise on selle kohta öelnud: "Ma harjutasin iga päev. Ma põrgatasin ja triblasin poodi, põrgatades palli parema käega, tagasi tulles tegin ma seda vasaku käega. Ma isegi magasin koos oma korvpalliga!"

 Keskkool 
Earvin käis aastatel 1974–1977 Lansing Everetti keskkoolis ning valiti 1976. ja 1977. aastal USA keskkoolikorvpallurite sümboolsesse koondisse.

Ta sai hüüdnimeks Magic 15-aastaselt keskkoolis, kui kogus ühes mängus 36 punkti, 16 lauapalli ja 16 resultatiivset söötu (tema ema arvas, et see hüüdnimi on ülepingutatud). Sel hooajal võitis Magicu keskkoolimeeskond 27 mängu ja kaotas vaid ühe. Keskmiselt viskas Magic 28,8 punkti ja hankis 16,8 lauapalli mängus.

 Ülikool 
Kuigi Johnsonil oli palju nimekaid kosilasi, otsustas ta ülikooli minna kodulähedasse Michigani osariigi ülikooli, kus käis aastatel 1977–1979.

Juba tema esimene hooaeg oli üpris hea: keskmiselt 17,0 punkti, 7,9 lauapalli ja 7,4 söötu mängus. Kokku võideti 25 ja kaotati 5 mängu ning jõuti NCAA finaalturniiril kaheksa parema sekka. Johnson valiti nii 1978. kui ka 1979. aastal USA ülikoolikorvpallurite sümboolsesse koondisse.

1979. aastal tuli Johnson koos ülikooli korvpallimeeskonnaga NCAA meistriks, kui finaalis alistati teise tulevase NBA superstaari Larry Birdi juhitud Indiana osariigi ülikooli meeskond. Magicu ja Birdi vaheline NCAA finaalmäng on läbi aegade kõige vaadatum ülikoolikorvpalli kohtumine. 

 NBA 
Magic Johnson valiti 1979. aasta draft'ist esimese valikuna Los Angeles Lakersisse, kus ta mängis kogu oma NBA karjääri: 1979–1991 ja 1995–1996.

Johnson tuli viis korda NBA meistriks: 1980., 1982., 1985., 1987. ja 1988. aastal. NBA finaalis mängis ta üheksa korda. Ta on NBA läbi aegade parim karjääri jooksul keskmiselt antud resultatiivsete söötude arvestuses (11,2 mängus) ja väljalangemismängudes antud resultatiivsete söötude arvestuses (2346). 1981. ja 1982. aastal oli ta NBA-s kõige rohkem vaheltlõikeid teinud mängija, vastavalt 3,43 ja 2,67 vaheltlõikega mängus.

1980. aastal valiti parimaks uustulnukaks Larry Bird Boston Celticsist, kuid NBA meistriks tuli Lakers. Lakers sai 60 võitu ja 22 kaotust, Johnson tegi esimesel hooajal kaasa 77 mängu ning ta keskmised näitajad oli 18 punkti, 7,7 lauapalli ja 7,3 resultatiivset söötu mängus.

Hooajal 1986/87 avastati Kareem Abdul-Jabbaril silmavigastus ja Magic pidi tema asemel punkte tooma. Ta viskaski tol hooajal keskmiselt 23,9 punkti mängus, mis jäi ta karjääri parimaks. Lisaks jagas Johnson kaaslastele ka liiga parimad 12,2 tulemuslikku söötu mängus.

Hooaja 1991/92 eel avastati Magicul HIV ja ta oli sunnitud NBA-st teiste turvalisuse nimel lahkuma. Tänapäeval usutakse, et HI-viirusekandja ei ole kaasmängijatele ohtlik. Hoolimata sellest mängis ta Dream Teami koosseisus kaasa 1992. aasta Barcelona olümpiamängudel.

1996. aastal naasis 36-aastane Johnson pärast mitmeaastast eemalolekut NBA-sse. 32 mänguga keskmiselt 14,6 punkti, 5,7 lauapalli ja 6,9 resultatiivset söötu toonud Johnson aitas Lakersi põhihooajal 53 võiduni, kuid väljalangemismängudes piirduti esimese ringiga.

Kokku viskas Johnson karjääri jooksul 906 mänguga 17 707 punkti (keskmiselt 19,5 mängus), andis 10 141 söötu (keskmiselt 11,2) ja võttis maha 6559 lauapalli (keskmiselt 7,2). Lisaks tegi Johnson 138 kolmikduublit, millest on enamat suutnud vaid Oscar Robertson (181) ja Russell Westbrook (151).

 Saavutused 
 5-kordne NBA meister (1980, 1982, 1985, 1987, 1988)
 3-kordne NBA finaalseeria kõige väärtuslikum mängija (1980, 1982, 1987)
 3-kordne NBA põhihooaja kõige väärtuslikum mängija (1987, 1989, 1990)
 12 korda valitud NBA tähtede mängule (1980, 1982–1992)
 2-kordne NBA tähtede mängu kõige väärtuslikum mängija (1990, 1992)
 9 korda valitud NBA sümboolsesse 1. viisikusse (1983–1991)
 1 kord valitud NBA sümboolsesse 2. viisikusse (1982)
 NBA uustulnukate esiviisik (1980)
 3-kordne NBA hooaja söödumeister (1983, 1984, 1986, 1987)
 2-kordne NBA hooaja parim vaheltlõikaja (1981, 1982)
 NCAA meister (1979)

 Vaata ka 
NBA drafti esimeste valikute loend
Korvpall 1992. aasta suveolümpiamängudel

 Välislingid 

Magic Johnson – NBA.com
Magic Johnson – Basketball-Reference.com

Johnson, Earvin
Johnson, Earvin